ינואר 2022

**החוג להפרעות בתקשורת – התוכנית ללימודי תואר שני**

**הנחיות לכתיבת פרויקט גמר במסלול ללא תזה**

**פרויקט הגמר במסלול ללא תזה**

פרויקט גמר בתואר שני הוא עבודה אקדמית שיש בה תרומה לקידום תחום הידע התיאורטי ו/או הקליני בהפרעות בתקשורת.

* על הסטודנט/ית חלה האחריות ליצור קשר עם מנחה עד **אמצע סמסטר ב' של שנת הלימודים הראשונה**.
* לאחר שהסטודנט/ית והמנחה יגבשו את נושא העבודה, יוגש מתווה העבודה לאישור המנחה.
* המנחה והסטודנטי/ית יחתמו על טופס "תיאור ואישור פרויקט גמר במסגרת לימודי תואר שני במסלול ללא תיזה בהפרעות בתקשורת".
* חובה לקבל אישור אתיקה מוועדת האתיקה החוגית (לצורך פרסום -יש לפנות גם לוועדה הפקולטטית).
* הפרויקט יתבצע במהלך השנה השנייה לתואר וילווה בקורס חובה "הכנה לעבודה מסכמת".
* פרויקט הגמר ייבדק (למתן ציון) ע"י המנחה ויוגש לאחר אישור סופי ומתן ציון של המנחה למזכירות החוג.
* ההגשה למזכירות החוג תהיה עד **ה-30 לנובמבר** **בסוף השנה השנייה ללימודים**. הארכת הלימודים מעבר לתאריך זה טעונה אישור של המנחה, ועדת המ.א. של החוג והרשות ללימודים מתקדמים וגוררת תשלום שכר לימוד נוסף.
* ציון עבודת הגמר יעמוד על 30% מציונו הסופי של התלמיד.

**סוגי העבודות במסלול ללא תזה:**

1. פרויקט אמפירי

פרויקט אמפירי הינו בהיקף של סמינר מורחב שמטרתו להתנסות בעבודת מחקר תוך שאילה של שאלת מחקר, בחינתה באופן אמפירי על בסיס תוכנית מחקר נתונה, הצגת התוצאות וכתיבת דיון ממוקד. ישנן 3 אפשרויות לביצוע העבודה:

1. פרויקט המבוסס על עבודת סמינר כאשר ניתן יהיה לראות בסמינר פיילוט לפרויקט הגמר. לצורך פרוייקט הגמר תישאל שאלה אמפירית ויאספו נתונים נוספים בהתאם לשאלה.
2. פרויקט הכולל הצטרפות לקבוצת מחקר של המנחה. הסטודנט יעלה שאלה אמפירית ויערך איסוף/ניתוח נתונים תוך התבססות על נתונים קיימים.
3. פרויקט מסוג חקר מקרה Case study
4. סקירת ספרות ממפה Scoping review

סקירת ספרות ממפה מתכללת תוצאות מחקרים שפורסמו בספרות המחקרית. מטרת הסקירה לאתר ולסכם תוצאות של מחקרים הרלוונטיים לשאלת מחקר ולדון בהם באופן אינטגרטיבי. סקירת ספרות ממפה יכולה להתבסס על סמינריון תוך העמקת הידע התיאורטי בתחום שנבחר בסמינר.

העבודה תכלול את הצגת שאלת הסקירה, פירוט חשיבות מחקרית וקלינית של הסקירה, שיטת החיפוש (מילות חיפוש, מאגרי מידע, סוגי המחקרים ומדדי ההכללה של המאמרים- שיתאימו במדוייק לשאלת המחקר), תוצאות (כולל טבלאות מסכמות של המאמרים שנכללו- שנה, נבדקים, מדדים, שפה), הצגה תמציתית של מידע מכול מאמר הרלוונטי לשאלת המחקר ודיון.

1. פיתוח תוכנית מחקר

כתיבה של תכנית מחקר מפורטת שתכלול רקע מדעי מצומצם, עם דגש על מטרות המחקר וחשיבותו ותיאור מפורט של המחקר המוצע. במסגרת השיטה שתגובש יש לכלול חומרים ייחודיים שנבנו למטרת המחקר ולצרפם במלואם. בנוסף, בעבודה זו יש להתייחס גם לאישורים הנדרשים לביצוע העבודה, תוצאות מקדימות, תנאים לביצוע המחקר (פירוט כוח אדם מיכשור וזמינות), וכן יש לפרט מהן התוצאות הצפויות, המכשלות האפשריות ולוח זמנים לביצוע המחקר בטבלה.

פרויקט הגמר לא יעלה בהיקפו על 15 עמודים (לא כולל ביבליוגרפיה ונספחים).